CELEX: 32022D0313
Language: sl
Date: 2022-02-24 00:00:00
Title: Sklep (EU) 2022/313 Evropskega parlamenta in Sveta z dne 24. februarja 2022 o zagotavljanju makrofinančne pomoči Ukrajini

28.2.2022   
               
               
                  SL
               
               
                  Uradni list Evropske unije
               
               
                  L 55/4
               
            
         SKLEP (EU) 2022/313 EVROPSKEGA PARLAMENTA IN SVETA
         z dne 24. februarja 2022
         o zagotavljanju makrofinančne pomoči Ukrajini
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti člena 212 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         v skladu z rednim zakonodajnim postopkom (1),
         ob upoštevanju naslednjega:
         
                     (1)
                  
                  
                     Odnosi med Evropsko unijo (v nadaljnjem besedilu: Unija) in Ukrajino se še naprej razvijajo v okviru evropske sosedske politike (ESP) in vzhodnega partnerstva. Pridružitveni sporazum med Unijo in Ukrajino (2) (v nadaljnjem besedilu: pridružitveni sporazum), ki vključuje poglobljeno in celovito prostotrgovinsko območje, je začel veljati 1. septembra 2017.
                  
               
                     (2)
                  
                  
                     Pomladi 2014 se je Ukrajina zavzela za ambiciozen program reform, katerega cilj je stabilizirati gospodarstvo in izboljšati življenje njenih državljanov. Boj proti korupciji ter ustavne, volilne in sodne reforme so med najpomembnejšimi prednostnimi nalogami programa. Izvajanje teh reform je bilo podprto s petimi zaporednimi programi makrofinančne pomoči, na podlagi katerih je Ukrajina prejela pomoč v obliki posojil v skupni višini 5 milijard EUR. Z zadnjo makrofinančno pomočjo, ki je bila na voljo v zvezi s pandemijo COVID-19 na podlagi Sklepa (EU) 2020/701 Evropskega parlamenta in Sveta (3), je bilo zagotovljenih 1,2 milijarde EUR posojil Ukrajini, zaključena pa je bila septembra 2021.
                  
               
                     (3)
                  
                  
                     Gospodarstvo Ukrajine so prizadeli recesija leta 2020, ki jo je povzročila pandemija COVID-19, in dolgotrajne varnostne grožnje na njeni meji z Rusijo. Nenehno povečevanje negotovosti je povzročilo nedavno izgubo zaupanja, kar je negativno vplivalo na gospodarske obete, in od sredine januarja 2022 izgubo dostopa do mednarodnih kapitalskih trgov. Slabšanje pogojev financiranja je prispevalo k znatni vrzeli v zunanjem financiranju, ki se povečuje, ter močno obremenjuje naložbe, zaradi česar slabi odpornost Ukrajine na prihodnje gospodarske in politične pretrese.
                  
               
                     (4)
                  
                  
                     Ukrajinska vlada je pokazala močno zavezanost izvajanju nadaljnjih reform, pri čemer se je v trenutnem kritičnem obdobju kratkoročno osredotočila na ključna področja politike, kot so gospodarska odpornost in stabilnost, upravljanje in pravna država ter energetika.
                  
               
                     (5)
                  
                  
                     Ukrajinski organi so z obnovljeno zavezanostjo izvajanju takih reform in močno politično voljo od poletja 2021 pospešili izvajanje reform. To je Ukrajini omogočilo tudi uspešno dokončanje ukrepa makrofinančne pomoči v zvezi s pandemijo COVID-19, saj je izvedla vse reformne ukrepe, dogovorjene z Unijo v memorandumu o soglasju.
                  
               
                     (6)
                  
                  
                     Da bi se v zvezi s krizo zaradi pandemije COVID-19, omogočila večja prožnost pri politikah, je Mednarodni denarni sklad (MDS) junija 2020 odobril 18-mesečni aranžma „stand-by“ za Ukrajino v višini 5 milijard USD. Navedeni aranžma se osredotoča na štiri prednostne naloge: (i) blaženje gospodarskih posledic krize, vključno s podporo gospodinjstvom in podjetjem; (ii) zagotavljanje trajne neodvisnosti centralne banke in prilagodljivega tečaja; (iii) zagotavljanje finančne stabilnosti ob povračilu stroškov zaradi reševanja bank ter (iv) napredek pri ključnih ukrepih upravljanja in boja proti korupciji, da se ohranijo in poglobijo nedavni dosežki. Zaradi neenakomernega izvajanja prvi pregled programa, v katerem je bilo dogovorjeno tudi njegovo podaljšanje do konca junija 2022, ni bil zaključen do novembra 2021. Tako vsa izplačila v okviru sedanjega programa MDS do zdaj znašajo 2,8 milijarde USD. Do konca drugega četrtletja 2022 sta načrtovana še dva pregleda.
                  
               
                     (7)
                  
                  
                     Zaradi velikih tveganj glede financiranja proračuna in počasnega okrevanja po krizi v zvezi s pandemijo COVID-19 ter hitre pospešitve inflacije je Ukrajina 16. novembra 2021 Unijo zaprosila za nov program dolgoročne makrofinančne pomoči v višini do 2,5 milijarde EUR. Taka nujna makrofinančna pomoč je odziv zlasti na nenadno in nepričakovano povečanje potreb Ukrajine po zunanjem financiranju, ki so nastale zaradi de facto izgube dostopa do finančnih trgov, ter na neposredne temeljne izzive.
                  
               
                     (8)
                  
                  
                     Ker je Ukrajina država, ki jo zajema ESP, bi se morala šteti za upravičenko do makrofinančne pomoči Unije.
                  
               
                     (9)
                  
                  
                     Makrofinančna pomoč Unije bi morala biti izreden finančni instrument nevezane in nenamenske plačilnobilančne podpore, namenjene takojšnjim potrebam upravičenke po zunanjem financiranju, in bi morala podpreti izvajanje programa politike, ki vsebuje takojšnje odločne ukrepe prilagajanja in strukturnih reform, oblikovane za kratkoročno izboljšanje plačilnobilančnega položaja in srednjeročno izboljšanje gospodarske odpornosti upravičenke.
                  
               
                     (10)
                  
                  
                     Ker je zaradi izgube dostopa do trga in odliva kapitala v plačilni bilanci Ukrajine še vedno znatna vrzel v zunanjem financiranju, ki presega sredstva, ki jih zagotavljajo MDS in druge večstranske institucije, je hitra zagotovitev nujne makrofinančne pomoči Unije Ukrajini v trenutnih izjemnih okoliščinah ustrezen kratkoročen odziv na znatna tveganja za državo. Makrofinančna pomoč Unije bi podpirala gospodarsko stabilizacijo Ukrajine, njen cilj pa bi bil okrepiti takojšnjo odpornost države ter, kjer je to trenutno izvedljivo, okrepiti program strukturnih reform Ukrajine z dopolnjevanjem sredstev iz finančne ureditve MDS.
                  
               
                     (11)
                  
                  
                     Makrofinančna pomoč Unije bi morala biti namenjena podpori ponovne vzpostavitve vzdržnega stanja v zunanjem financiranju Ukrajine, s čimer bi se podprl njen gospodarski in družbeni razvoj.
                  
               
                     (12)
                  
                  
                     Pričakuje se, da bodo makrofinančno pomoč Unije spremljala izvajanje proračunske podpore v okviru Instrumenta za sosedstvo ter razvojno in mednarodno sodelovanje – Globalna Evropa, vzpostavljenega z Uredbo (EU) 2021/947 Evropskega parlamenta in Sveta (4).
                  
               
                     (13)
                  
                  
                     Določitev zneska makrofinančne pomoči Unije temelji na kvantitativni oceni preostalih potreb Ukrajine po zunanjem financiranju in upošteva zmožnost države, da se financira z lastnimi sredstvi, predvsem z mednarodnimi rezervami, ki so ji na voljo. Makrofinančna pomoč Unije bi morala dopolnjevati programe in sredstva, ki jih zagotavljata MDS in Svetovna banka. Pri določanju zneska pomoči se upoštevajo tudi pričakovani finančni prispevki večstranskih donatorjev, potreba po zagotavljanju pravične porazdelitve bremena med Unijo in drugimi donatorji, drugi instrumenti Unije za zunanje financiranje, ki se že uporabljajo v Ukrajini, in dodana vrednost celotne vključenosti Unije.
                  
               
                     (14)
                  
                  
                     Komisija bi morala zagotoviti, da je makrofinančna pomoč Unije pravno in vsebinsko skladna z glavnimi načeli in cilji različnih področij zunanjega delovanja in drugih ustreznih politik Unije ter z ukrepi, sprejetimi v okviru teh področij in politik.
                  
               
                     (15)
                  
                  
                     Makrofinančna pomoč Unije bi morala podpirati zunanjo politiko Unije do Ukrajine. Komisija in Evropska služba za zunanje delovanje bi morali v celotnem obdobju zagotavljanja makrofinančne pomoči tesno sodelovati, da bi usklajevali in zagotavljali doslednost zunanje politike Unije.
                  
               
                     (16)
                  
                  
                     Makrofinančna pomoč Unije bi morala podpirati zavezanost Ukrajine vrednotam, ki jih deli z Unijo, vključno z demokracijo, pravno državo, dobrim upravljanjem, spoštovanjem človekovih pravic, trajnostnim razvojem in zmanjševanjem revščine, kakor tudi njeno zavezanost načelom odprte in pravične trgovine, ki temelji na pravilih.
                  
               
                     (17)
                  
                  
                     Predpogoj za dodelitev makrofinančne pomoči Unije bi moral biti, da Ukrajina spoštuje učinkovite demokratične mehanizme, vključno z večstrankarskim parlamentarnim sistemom, in pravno državo, ter zagotavlja spoštovanje človekovih pravic. Poleg tega bi morali posebni cilji makrofinančne pomoči Unije povečati učinkovitost, preglednost in odgovornost sistemov za upravljanje javnih financ ter spodbujati strukturne reforme, katerih cilji so podpiranje trajnostne in vključujoče rasti, ustvarjanje dostojnih delovnih mest in fiskalna konsolidacija. Komisija in Evropska služba za zunanje delovanje bi morali redno spremljati izpolnjevanje predpogojev in doseganje navedenih ciljev.
                  
               
                     (18)
                  
                  
                     Da bi zagotovili učinkovito zaščito finančnih interesov Unije, povezanih z makrofinančno pomočjo Unije, bi morala Ukrajina izvesti ustrezne ukrepe za preprečevanje in boj proti goljufijam, korupciji in drugim nepravilnostim, povezanim s to pomočjo. Poleg tega bi bilo treba sprejeti določbo, na podlagi katere bi Komisija izvajala nadzor, Računsko sodišče revizije, Evropsko javno tožilstvo pa izvrševalo svoje pristojnosti.
                  
               
                     (19)
                  
                  
                     Sprostitev makrofinančne pomoči Unije ne posega v pristojnosti Evropskega parlamenta in Sveta kot proračunskega organa.
                  
               
                     (20)
                  
                  
                     Zneski rezervacij, potrebnih za makrofinančno pomoč Unije, bi morali biti skladni z odobrenimi proračunskimi sredstvi iz večletnega finančnega okvira.
                  
               
                     (21)
                  
                  
                     Makrofinančno pomoč Unije bi morala upravljati Komisija. Da bi Evropski parlament in Svet lahko spremljala izvajanje tega sklepa, bi ju morala Komisija redno obveščati o dogajanjih v zvezi s to pomočjo in jima posredovati ustrezne dokumente.
                  
               
                     (22)
                  
                  
                     Za zagotovitev enotnih pogojev izvajanja tega sklepa bi bilo treba na Komisijo prenesti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta (5).
                  
               
                     (23)
                  
                  
                     Za makrofinančno pomoč Unije bi morali veljati pogoji gospodarske politike, ki se določijo v memorandumu o soglasju. Za zagotovitev enotnih pogojev izvajanja in zaradi učinkovitosti bi bilo treba na Komisijo prenesti pooblastila za pogajanja o teh pogojih z ukrajinskimi organi pod nadzorom odbora predstavnikov držav članic v skladu z Uredbo (EU) št. 182/2011. V skladu z navedeno uredbo bi se moral praviloma uporabljati svetovalni postopek, razen v primerih, ki so določeni v navedeni uredbi. Ob upoštevanju potencialno pomembnega učinka pomoči, višje od 90 milijonov EUR, je primerno, da se za ukrepe, ki ta prag presegajo, uporablja postopek pregleda, kot je določeno v Uredbi (EU) št. 182/2011. Ob upoštevanju zneska makrofinančne pomoči Unije Ukrajini bi se moral za sprejetje memoranduma o soglasju in za kakršno koli zmanjšanje, začasno prekinitev ali ukinitev pomoči uporabljati postopek pregleda.
                  
               
                     (24)
                  
                  
                     Ker cilja tega sklepa, in sicer zagotavljanja nujne makrofinančne pomoči Ukrajini za podpiranje zlasti njene gospodarske odpornosti in stabilnosti, države članice ne morejo zadovoljivo doseči, temveč se zaradi obsega in učinkov predlaganega ukrepa lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji (PEU). V skladu z načelom sorazmernosti iz navedenega člena ta sklep ne presega tistega, kar je potrebno za doseganje navedenega cilja.
                  
               
                     (25)
                  
                  
                     Zaradi nujnosti, ki jo narekujejo izjemne okoliščine, ki jih je povzročila pandemija COVID-19 in s tem povezane gospodarske posledice, je primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen PEU, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
                  
               
                     (26)
                  
                  
                     Da se omogoči takojšnja uporaba ukrepov iz tega sklepa, bi moral ta sklep nujno začeti veljati dan po objavi v Uradnem listu Evropske unije –
                  
               SPREJELA NASLEDNJI SKLEP:
         
            Člen 1
            
               1.   Unija da Ukrajini na voljo makrofinančno pomoč v višini največ 1,2 milijarde EUR (v nadaljnjem besedilu: makrofinančna pomoč Unije), da bi podprla gospodarsko stabilizacijo in obsežen program reform Ukrajine. Celotni znesek makrofinančne pomoči se Ukrajini zagotovi v obliki posojil. Sprostitev makrofinančne pomoči Unije je odvisna od odobritve proračuna Unije za zadevno leto s strani Evropskega parlamenta in Sveta. Pomoč prispeva k pokritju plačilnobilančnih potreb Ukrajine, kot so opredeljene v programu MDS.
            
            
               2.   Za financiranje makrofinančne pomoči Unije se na Komisijo prenese pooblastilo, da v imenu Unije najame potrebna posojila na kapitalskih trgih ali pri finančnih institucijah in nato ta posojila dodeli Ukrajini. Zapadlost posojil v povprečju ne sme presegati 15 let.
            
            
               3.   Sprostitev makrofinančne pomoči Unije upravlja Komisija v skladu s sporazumi ali dogovori, sklenjenimi med MDS in Ukrajino, ter v skladu z glavnimi načeli in cilji gospodarskih reform, določenih v pridružitvenem sporazumu, vključno s poglobljenim in celovitim območjem proste trgovine, ki je bilo dogovorjeno v okviru ESP.
               Komisija redno obvešča Evropski parlament in Svet o dogajanjih v zvezi z makrofinančno pomočjo Unije, tudi o njenih izplačilih, in jima pravočasno predloži ustrezne dokumente.
            
            
               4.   Makrofinančna pomoč Unije se da na voljo za obdobje 12 mesecev z začetkom na prvi dan po začetku veljavnosti memoranduma o soglasju iz člena 3(1).
            
            
               5.   Če se finančne potrebe Ukrajine v obdobju izplačevanja makrofinančne pomoči Unije znatno zmanjšajo v primerjavi z začetnimi napovedmi, Komisija v skladu s postopkom pregleda iz člena 7(2) zmanjša znesek pomoči oziroma pomoč začasno prekine ali ukine.
            
         
         
            Člen 2
            
               1.   Predpogoj za dodelitev makrofinančne pomoči Unije je, da Ukrajina spoštuje učinkovite demokratične mehanizme, vključno z večstrankarskim parlamentarnim sistemom, in pravno državo ter zagotavlja spoštovanje človekovih pravic.
            
            
               2.   Komisija in Evropska služba za zunanje delovanje spremljata izpolnjevanje predpogoja iz odstavka 1 v celotnem obdobju izvajanja makrofinančne pomoči Unije.
            
            
               3.   Odstavka 1 in 2 tega člena se uporabljata v skladu s Sklepom Sveta 2010/427/EU (6).
            
         
         
            Člen 3
            
               1.   Komisija se v skladu s postopkom pregleda iz člena 7(2) z ukrajinskimi organi dogovori o jasno opredeljenih pogojih gospodarske politike in finančnih pogojih, osredotočenih na strukturne reforme in zdrave javne finance, ki naj veljajo za makrofinančno pomoč Unije. Ti pogoji gospodarske politike in finančni pogoji se določijo v memorandumu o soglasju, ki vključuje časovni okvir za izpolnjevanje teh pogojev. Pogoji gospodarske politike in finančni pogoji, določeni v memorandumu o soglasju, so skladni s sporazumi ali dogovori iz člena 1(3), vključno s programi makroekonomskega prilagajanja in strukturnih reform, ki jih izvaja Ukrajina ob podpori MDS.
            
            
               2.   Namen pogojev iz odstavka 1 je zlasti povečanje učinkovitosti, preglednosti in odgovornosti sistemov za upravljanje javnih financ v Ukrajini, vključno v zvezi z uporabo makrofinančne pomoči Unije. Pri oblikovanju ukrepov politike se ustrezno upošteva tudi napredek v zvezi z vzajemnim odpiranjem trgov, razvojem pravične trgovine, ki temelji na pravilih, ter drugimi prednostnimi nalogami v okviru zunanje politike Unije. Komisija redno spremlja napredek pri doseganju teh ciljev.
            
            
               3.   Podrobni finančni pogoji makrofinančne pomoči Unije se določijo v sporazumu o posojilu, ki ga bosta sklenili Komisija in Ukrajina.
            
            
               4.   Komisija redno preverja, ali so pogoji iz člena 4(3) še vedno izpolnjeni, med drugim tudi, ali so gospodarske politike Ukrajine v skladu s cilji makrofinančne pomoči Unije. Za namene navedenega preverjanja Komisija tesno sodeluje z MDS in Svetovno banko ter po potrebi z Evropskim parlamentom in Svetom.
            
         
         
            Člen 4
            
               1.   Ob upoštevanju pogojev iz odstavka 3 da Komisija makrofinančno pomoč Unije na voljo v dveh enakih obrokih, vsak od njiju pa je sestavljen iz posojila. Časovni okvir izplačila posameznega obroka se določi v memorandumu o soglasju.
            
            
               2.   Zneski makrofinančne pomoči Unije, ki se zagotovijo v obliki posojil, se po potrebi oblikujejo v skladu z Uredbo (EU) 2021/947.
            
            
               3.   Komisija sklene, da bo obroke izplačala, če so izpolnjeni naslednji pogoji:
               
                           (a)
                        
                        
                           predpogoj iz člena 2(1);
                        
                     
                           (b)
                        
                        
                           trajno zadovoljivi rezultati pri izvajanju nepreventivnega kreditnega aranžmaja z MDS;
                        
                     
                           (c)
                        
                        
                           zadovoljivo izvajanje gospodarske politike in finančnih pogojev, dogovorjenih v memorandumu o soglasju.
                        
                     Drugi obrok se načeloma ne izplača prej kot v treh mesecih po izplačilu prvega obroka.
            
            
               4.   Kadar pogoji iz odstavka 3, prvi pododstavek, niso izpolnjeni, Komisija začasno prekine ali ukine izplačilo makrofinančne pomoči Unije. V teh primerih Evropski parlament in Svet obvesti o razlogih za začasno prekinitev ali ukinitev.
            
            
               5.   Makrofinančna pomoč Unije se izplača Narodni banki Ukrajine. Ob upoštevanju določb, o katerih se dogovori v memorandumu o soglasju, vključno s potrditvijo preostalih potreb po proračunskem financiranju, se lahko sredstva Unije prenesejo ukrajinskemu ministrstvu za finance kot končnemu upravičencu.
            
         
         
            Člen 5
            
               1.   Najemanje in dajanje posojil v povezavi z makrofinančno pomočjo Unije se izvedeta v eurih z istim datumom valute, pri čemer Unija ni vključena v spremembe zapadlosti in ni izpostavljena tečajnemu ali obrestnemu tveganju ali kakršnemu koli drugemu poslovnemu tveganju.
            
            
               2.   Kadar okoliščine to dopuščajo in če Ukrajina za to zaprosi, lahko Komisija sprejme potrebne ukrepe za zagotovitev, da se v posojilne pogoje vključi klavzulo o predčasnem odplačilu, pri čemer se ustrezajoča klavzula vključi tudi v pogoje najemanja posojil.
            
            
               3.   Kadar okoliščine dovoljujejo izboljšanje obrestne mere posojila in če Ukrajina za to zaprosi, se lahko Komisija odloči za refinanciranje vseh ali dela prvotno najetih posojil ali prestrukturiranje ustreznih finančnih pogojev. Posli refinanciranja ali prestrukturiranja se izvedejo v skladu z odstavkoma 1 in 4 ter ne učinkujejo na podaljšanje zapadlosti zadevnega posojila ali povečanje zneska neodplačanega kapitala na dan refinanciranja ali prestrukturiranja.
            
            
               4.   Vse stroške, ki jih ima Unija v zvezi z najemanjem in dajanjem posojil na podlagi tega sklepa, krije Ukrajina.
            
            
               5.   Komisija obvešča Evropski parlament in Svet o dogajanjih v zvezi s posli iz odstavkov 2 in 3.
            
         
         
            Člen 6
            
               1.   Makrofinančna pomoč Unije se izvaja v skladu z Uredbo (EU, Euratom) 2018/1046 Evropskega parlamenta in Sveta (7).
            
            
               2.   Makrofinančna pomoč Unije se izvaja v okviru neposrednega upravljanja.
            
            
               3.   Sporazum o posojilu iz člena 3(3) vsebuje vse naslednje določbe, ki:
               
                           (a)
                        
                        
                           zagotavljajo, da Ukrajina redno preverja, ali se financiranje iz splošnega proračuna Unije uporablja pravilno, sprejme ustrezne ukrepe za preprečevanje nepravilnosti in goljufij ter po potrebi uporabi pravna sredstva za izterjavo nepravilno porabljenih sredstev, zagotovljenih na podlagi tega sklepa;
                        
                     
                           (b)
                        
                        
                           zagotavljajo zaščito finančnih interesov Unije, zlasti določitev posebnih ukrepov za preprečevanje goljufij, korupcije in drugih nepravilnosti v zvezi z makrofinančno pomočjo Unije ter za boj proti tem pojavom, v skladu z uredbama Sveta (ES, Euratom) št. 2988/95 (8) in (Euratom, ES) št. 2185/96 (9), Uredbo (EU, Euratom) št. 883/2013 Evropskega parlamenta in Sveta (10) ter, za tiste države članice, ki sodelujejo v okrepljenem sodelovanju v zvezi z Evropskim javnim tožilstvom, z Uredbo Sveta (EU) 2017/1939 (11);
                        
                     
                           (c)
                        
                        
                           izrecno pooblaščajo Evropski urad za boj proti goljufijam, da izvaja preiskave, vključno s pregledi in inšpekcijami na kraju samem, tudi z digitalnimi forenzičnimi operacijami in razgovori;
                        
                     
                           (d)
                        
                        
                           izrecno pooblaščajo Komisijo ali njene predstavnike, da izvajajo preglede, vključno s pregledi in inšpekcijami na kraju samem;
                        
                     
                           (e)
                        
                        
                           izrecno pooblaščajo Komisijo in Računsko sodišče, da izvajata revizije v obdobju, ko je makrofinančna pomoč Unije na voljo, in po njem, vključno z revizijami dokumentov in revizijami na kraju samem, kot so operativne ocene;
                        
                     
                           (f)
                        
                        
                           zagotavljajo, da je Unija upravičena do predčasnega poplačila posojila, če se ugotovi, da je Ukrajina v zvezi z upravljanjem makrofinančne pomoči Unije vpletena v kakršno koli goljufijo, korupcijo ali katero koli drugo nezakonito dejavnost, ki škodi finančnim interesom Unije;
                        
                     
                           (g)
                        
                        
                           zagotavljajo, da vse stroške, ki jih ima Unija v zvezi z najemanjem in dajanjem posojil na podlagi tega sklepa, krije Ukrajina.
                        
                     
            
               4.   Pred izvedbo makrofinančne pomoči Unije Komisija z operativnimi ocenami presodi ustreznost finančnih ureditev, upravnih postopkov ter mehanizmov notranje in zunanje kontrole Ukrajine, ki so pomembni za tako pomoč.
            
         
         
            Člen 7
            
               1.   Komisiji pomaga odbor. Ta odbor je odbor v smislu Uredbe (EU) št. 182/2011.
            
            
               2.   Pri sklicevanju na ta odstavek se uporablja člen 5 Uredbe (EU) št. 182/2011.
            
         
         
            Člen 8
            
               1.   Komisija Evropskemu parlamentu in Svetu vsako leto do 30. junija predloži poročilo o izvajanju tega sklepa v predhodnem letu, vključno z oceno tega izvajanja. V tem poročilu se:
               
                           (a)
                        
                        
                           preuči napredek, dosežen pri izvajanju makrofinančne pomoči Unije;
                        
                     
                           (b)
                        
                        
                           ocenijo gospodarske razmere in obeti za Ukrajino ter napredek, dosežen pri izvajanju ukrepov politike iz člena 3(1);
                        
                     
                           (c)
                        
                        
                           navede povezava med pogoji gospodarske politike, določenimi v memorandumu o soglasju, tekočimi gospodarskimi in fiskalnimi rezultati Ukrajine ter odločitvami Komisije o izplačilu obrokov makrofinančne pomoči Unije.
                        
                     
            
               2.   Komisija najpozneje dve leti po koncu obdobja razpoložljivosti iz člena 1(4) Evropskemu parlamentu in Svetu predloži poročilo o naknadni oceni, v katerem ovrednoti rezultate in učinkovitost zaključenih ukrepov makrofinančne pomoči Unije ter navede, v kolikšni meri so prispevali k ciljem pomoči.
            
         
         
            Člen 9
            Ta sklep začne veljati na dan po objavi v Uradnem listu Evropske unije.
         
         
            V Bruslju, 24. februarja 2022
            
               
                  Za Evropski parlament
               
               
                  predsednica
               
               R. METSOLA
            
            
               
                  Za Svet
               
               
                  predsednica
               
               A. PANNIER-RUNACHER
            
         
         
            (1)  Stališče Evropskega parlamenta z dne 16. februarja 2022 (še ni objavljeno v Uradnem listu) in odločitev Sveta z dne 21. februarja 2022.
         
            (2)  Sporazum o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (UL L 161, 29.5.2014, str. 3).
         
            (3)  Sklep (EU) 2020/701 Evropskega parlamenta in Sveta z dne 25. maja 2020 o zagotavljanju makrofinančne pomoči partnericam v okviru širitvene politike in sosedske politike v zvezi s pandemijo COVID-19 (UL L 165, 27.5.2020, str. 31).
         
            (4)  Uredba (EU) 2021/947 Evropskega parlamenta in Sveta z dne 9. junija 2021 o vzpostavitvi Instrumenta za sosedstvo ter razvojno in mednarodno sodelovanje – Globalna Evropa, spremembi in razveljavitvi Sklepa št. 466/2014/EU Evropskega parlamenta in Sveta ter razveljavitvi Uredbe (EU) 2017/1601 Evropskega parlamenta in Sveta ter Uredbe Sveta (ES, Euratom) št. 480/2009 (UL L 209, 14.6.2021, str. 1).
         
            (5)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).
         
            (6)  Sklep Sveta 2010/427/EU z dne 26. julija 2010 o organizaciji in delovanju Evropske službe za zunanje delovanje (UL L 201, 3.8.2010, str. 30).
         
            (7)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (8)  Uredba Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti (UL L 312, 23.12.1995, str. 1).
         
            (9)  Uredba Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi (UL L 292, 15.11.1996, str. 2).
         
            (10)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).
         
            (11)  Uredba Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (UL L 283, 31.10.2017, str. 1).